Tafatoetra (tononkalo)

Tafatoetra 
Tafatoetra ao am-poko miaraka aminao androany

Ny hasambara-nokatsahiko hiononako eto an-tany!

Ny hatsaran-tarehy nohiraiko sy ny bika nokatsahiko

Tsy alaiko noho izay hitako aminao navahiko...

Sodokan'eritreritra aho 'zay elabe izay...

Hetahetan'ny tanteraka, afo mampilomay

No nandoro ny fisainako! 'Zay nenjehiko kanefa 

Moa tsy volavolam-bika tsy haharitra rehefa?

Fa ny hitako aminao dia vatosoa miafina 

Perla mamirapiratra, satry foana hotarafina

Fa mampita hazavana mampionona fanahy...

Tia ny endrikao aho, mankamamy anao tanteraka.

Nefa mbola ambony lavitra, manan-kery haninteraka

Ny fanahy atolotrao hiara-tsambatra amin'ny ahy!...

DOX

(Raki-malala)

  Loharano 
2.https://vetso.serasera.org/tononkalo/dox/tafatoetra